কলকাতা মেডিক্যাল কলেজ থেকে চুরি যাওয়ার প্রায় ৯ ঘণ্টা পর উদ্ধার হল এক শিশুপুত্র। বে-আব্রু হয়ে গেল খাস কলকাতার সরকারি হাসপাতালের নিরাপত্তা ব্যবস্থা!
মঙ্গলবার মেডিক্যাল কলেজের ইডেন বিল্ডিংয়ের প্রসূতি ওয়ার্ড থেকে সরস্বতী নস্করের সন্তান চুরি হয়। দুপুরে সাড়ে ১২টা নাগাদ এই ঘটনা ঘটে। তিনতলায় বিস্তীর্ণ ১৫০ ফুট এলাকায় রয়েছে মাত্র একটি সচল সিসিটিভি। সেখান থেকেই চিহ্নিত করা হয় সন্দেহভাজনকে। সেই ফুটেজের ভিত্তিতে রাতে উল্টোডাঙার বাগমারি এলাকা থেকে সরস্বতীর প্রতিবেশী চিন্ময়ী বেজকে এক সদ্যোজাত-সহ আটক করা হয়। বেসরকারি হাসপাতাল নিয়ে সরকারের কড়া পদক্ষেপের মধ্যেই সরকারি হাসপাতালের নিরাপত্তাহীনতার নমুনা ‘অস্বস্তি’তে ফেলেছে প্রশাসনকে। 
পুলিশ সূত্রের খবর, হাসপাতালে পৌঁছে পুলিশ দেখে, কয়েকটি জায়গায় সিসিটিভি ক্যামেরা রয়েছে। তবে অধিকাংশই অকেজো। একমাত্র ডাল ওয়ার্ডের মুখে ৯ নম্বর সিসিটিভি ফুটেজ মান বাঁচায় পুলিশের। খোঁজ মেলে অভিযুক্তের। যা পরে মেট্রো স্টেশনের ফুটেজের সঙ্গে মিলিয়ে জানা যায়, দুপুর ১২টা ৫৩ মিনিটে সেন্ট্রাল মেট্রো স্টেশনে টিকিট কাউন্টার থেকে টোকেন নিয়ে ভিতরে ঢোকে ওই মহিলা। কিছুক্ষণের মধ্যেই (দুপুর ১টা) পার্ক স্ট্রিট স্টেশন থেকে বেরিয়ে যায়। 

বিকেল থেকেই বৈদ্যুতিন মাধ্যমে শিশু চুরিতে অভিযুক্তের সিসিটিভি ফুটেজ দেখানো শুরু হয়। তারপর বাগমারির ১৪ নম্বর ওয়ার্ডের কয়েকজন বাসিন্দার নজরে আসে প্রতিবেশী চিন্ময়ীর কোলে থাকা শিশু। সন্দেহ হওয়ায় তাঁরা খবর দেন মানিকতলা থানায়। পুলিশ এসে ক্ষুব্ধ এলাকাবাসীর হাত থেকে শিশু-সহ চিন্ময়ী এবং তাঁর স্বামী অটোচালক প্রশান্তকে (বাপি) উদ্ধার করে থানায় নিয়ে যায়। শিশুটিকে নিজের নাতি বলে চিহ্নিত করেন সরস্বতীর শ্বশুর রবি। ডিসি (সেন্ট্রাল) অখিলেশ চতুর্বেদী রাতে বলেন, ‘‘শিশুটিকে উদ্ধার করেছি। বাপী এবং চিন্ময়ী নামে দু’জনকে আটক করেছি।’’ উদ্ধার হওয়া শিশুই সরস্বতীর সন্তান কি না, সে প্রশ্নের উত্তরে অখিলেশ জানান, তদন্ত চলছে। যদিও রাতেই শিশুটিকে মেডিক্যালে সরস্বতীর কোলে পৌঁছে দেওয়া হয়। 

এদিকে, শিশু উদ্ধারের পর চিন্ময়ীর বাড়ি ভাঙচুর করেন এলাকাবাসীদের একাংশ। স্থানীয় বাসিন্দা টিয়া দাস বলেন, ‘‘শিশু চুরির ঘটনা টিভিতে দেখছিলাম। চিন্ময়ী প্রথমে বলে, ওর ছেলে হয়েছে। পরে বলে, আত্মীয় দিয়েছে। থানায় খবর দিই।’’ ১৪ নম্বর ওয়ার্ডের কাউন্সিলর অমল চক্রবর্তী বলেন, ‘‘কয়েকদিন আগেই এই মহিলা আমার কাছ থেকে জননী সুরক্ষা যোজনার জন্য শংসাপত্র নিয়েছিল। এদিন সিসিটিভি’র ফুটেজ দেখেই সন্দেহ হয়। আমরাই আটক করি।’’ এক প্রতিবেশী জানান, চিন্ময়ী আয়ুর্বেদিক ওষুধ বিক্রি করে। এদিন তার বাড়িতে গিয়ে দেখা যায়, দেওয়ালে একাধিক শিশুর নানা ভঙ্গির ছবি লাগানো রয়েছে।    
উল্টোডাঙার ২২৬এ/১৯ বাগমারি রোডের বাসিন্দা সরস্বতী গত ১০ মার্চ অস্ত্রোপচারের পর জন্ম দেন পুত্রসন্তানের। ছিলেন ইডেন বিল্ডিংয়ের তিনতলার ডাল ওয়ার্ডে। সরস্বতী ‘এবেলা’কে বলেন, ‘‘পিত্তরঙের শাড়ি পরা এক মহিলা দুপুর সওয়া ১২টায় আমাকে বলে, কাচের ঘরে ডাক্তার ডাকছেন। ছেলের টেস্ট করবেন এবং পোলিও খাওয়াবেন। কোলে নিয়ে নেয় ছেলেকে। আমাকে কাচের ঘরের (এসএনসিইউ) ভিতরে ডাক্তারের সঙ্গে কথা বলতে বলে। তারপরই ছেলেকে নিয়ে পালায়।’’ 
শিশু চুরির খবর জানাজানি হতেই শুরু হয় দফায় দফায় বিক্ষোভ। নার্সরা ভিতরের ঘরে দরজা বন্ধ করে লুকিয়ে পড়েন। দুপুর দেড়টা নাগাদ পুলিশ পৌঁছয় ওয়ার্ডে। প্রায় শ’খানেক আত্মীয়, বিক্ষোভকারীর সঙ্গে পুলিশের ধাক্কাধাক্কি বেধে যায়। এক রোগীর আত্মীয় সাইদা বিবি বলেন, ‘‘মধ্যবয়সী ওই মহিলার সঙ্গে একজন পুরুষ ছিল। সে নীল রঙের শার্ট এবং নীল জিনস পরেছিল।’’ ওয়ার্ডের এক কর্মী অঞ্জনা পালের সন্দেহ হওয়ায় ওই মহিলাকে প্রথমে আটকালেও পরে ছেড়ে দেন। 
এক পুলিশকর্মী বলেন, ‘‘আমাদের কাছে অভিযুক্ত মহিলার বর্ণনা দেন অঞ্জনা। সিসিটিভি’র ফুটেজ থেকে অভিযুক্তকে চিহ্নিতও করেন।’’ অঞ্জনা জানান, ডাল ওয়ার্ডের অন্য প্রান্তে রয়েছে এসএনসিইউ। পাশেই সিঁড়ি। শিশু চুরি করে সেখান দিয়েই নেমে যায় মহিলা ও তার সঙ্গী। 
ইডেন বিল্ডিংয়ের মেন গেটে নিরাপত্তারক্ষী থাকেন। তবে সেন্ট্রাল অ্যাভিনিউয়ের দিকে একটি গেট দুপুর ২টো পর্যন্ত রক্ষীবিহীন থাকে। একইভাবে গ্রাউন্ড ফ্লোরের বিভাগীয় প্রধান এবং টিচার্স রুমের দিকের গেট, বিল্ডিংয়ের পিছন দিকে গ্রিন বিল্ডিংয়ে যাওয়ার জন্য গেটও রক্ষীহীন। পুলিশের ধারণা, তারই কোনও একটি দিয়ে সেন্ট্রাল মেট্রো স্টেশনে পৌঁছে যায় অভিযুক্ত।